আমাদের সে প্রশিক্ষণ কিন্তু বেশী দিন স্থায়ী হয়নি। যৌথ নেতৃত্বের বদলে নিরঙ্কুুশ ব্যক্তি প্রাধান্য প্রতিষ্ঠা করার প্রবণতা সিরাজ সিকদারের মধ্যে কাজ করলো। তিনি চীনা বিপ্লব দ্বারা বিশেষভাবে অনুপ্রাণিত ছিলেন। অথচ মাও সেতুং যেভাবে মার্শাল চুতে ও চৌ এন লাই-এর সঙ্গে কিংবা ভিয়েতনামে হো চি মিন যেভাবে জেনারেল গিয়াপের সঙ্গে আস্থা ও বিশ্বাস নিয়ে কাজ করেছেন, সিরাজ সিকদার তা করতে ব্যর্থ হলেন। একমাসও অতিক্রম হয়নি, সিরাজ সিকদার প্রশিক্ষণ কার্যক্রম বন্ধ করে দিলেন। তিনি এই হাস্যকর তত্ত্ব দিলেন যে, পাকিস্তান সেনাবাহিনীর একজন পেটি বুর্জোয়া অফিসারের কাছ থেকে প্রশিক্ষণ নেয়া নীতিগতভাবে ঠিক নয়। প্রশিক্ষণ বন্ধ হয়ে গেল। সিরাজ সিকদারের সিদ্ধান্ত তাহেরকে অত্যন্ত— ব্যথিত করেছিল। পূর্ব বাংলাকে স্বাধীন করার জন্য আমাদের প্রস্তুতির এক পর্যায়ে তাহের পরিকল্পনা করেছিলেন তার অধীন বাঙ্গালি সেনাদের নিয়ে পার্বত্য চট্টগ্রামকে মুক্তাঞ্চল ঘোষণা করবেন। তাহেরের সে স্বপ্ন ফলবতী হলো না।